Bager na gradilištu naletio na zaostalu minu, kamenje rasuto eksplozijom oštetilo četiri automobila Snažnu eksploziju koja je jutros uzbunila stanare Meteriza, aktivirao je bager koji je prešao preko dijela gradilišta na kojem je prije desetak dana bilo miniranje i vjerojatno u zemlji ostao dio eksploziva, doznajemo u Policijskoj upravi šibensko-kninskoj.

20.12.2016, 10:21h20.12.2016, 10:27hA.Pa.

Kamenje koje je uslijed eksplozije letjelo na sve strane, padalo je u krugu obližnje pekare i na druge zgrade, a oštetilo je i četiri automobila.

- Tri automobila oštećena su dok su bila u vožnji i kretala se Jadranskom magistralom (D8) iz smjera Vodica prema Splitu, a četvrto vozilo oštećeno kamenjem rasutim eksplozijom bilo je parkirano. Ozlijeđenih osoba, srećom, nema, a svi detalji ovog događaja bit će utvrđeni očevidom – rekli su nam u Policijskoj upravi šibensko-kninskoj.

Eksplozija na gradilištu budućeg prometnog čvora Meterize bila je vrlo snažna i glasna, rekli su nam jutros građani na mjestu događaja. U županijskom centru 112 zaprimili su više poziva zabrinutih Šibenčana, a žena koja radi u obližnjoj pekari izjavila je da je kamenje letjelo na sve strane.

- Eksplozija je razbacala uglavnom manje kamenje, ali i kamenčić uslijed takvog udara i brzine može ozbiljno ozlijediti nekoga tko u blizini hoda – rekao nam je dežurni u službi 112.

Detonacija je probudila i stanarku obližnjeg Šubićevca.

- Miniranja na gradilištu traju već neko vrijeme, ali nikad eksplozija nije bila toliko glasna kao jutros. Zvučalo je kao da se lome stakla na svim prozorima i isprva sam mislila da je riječ o snažnom potresu – rekla nam je žena sa Šubićevca.

Voditelj gradilišta na čvoru Meterize Mate Belakušić kazao je da nema razloga za strah i paniku, iako je zbog eksplozije letjelo nešto manjeg kamenja.

- Danas više ne bi trebali ništa minirati, a miniranje nije predviđeno ni do kraja tjedna – kazao je Belakušić.